ปตท.สผ.ส่อแห้ว เชลล์ชิงซื้อโคฟฯยอมจ่ายแพงขึ้น
เชลล์แย่งซื้อโคฟฯ ของอังกฤษ ตั้งโต๊ะซื้อหุ้นรายย่อย ปตท.สผ.กำลังหาทางออก
25 เม.ย. 2555

เชลล์แย่งซื้อโคฟฯ ของอังกฤษ ตั้งโต๊ะซื้อหุ้นรายย่อย ปตท.สผ.กำลังหาทางออก
นายอนนต์ สิริแสงทักษิณ ประธานเจ้าหน้าที่บริหาร และกรรมการผู้จัดการใหญ่ บริษัท ปตท.สำรวจและผลิตปิโตรเลียม หรือ ปตท.สผ. (PTTEP) เปิดเผยว่า บริษัทได้ประกาศทำคำเสนอซื้อหุ้นทั้งหมดของ บริษัท โคฟ เอนเนอจี แต่เพิ่งทราบว่า บริษัท เชลล์ (Shell Exploration and Production (XL) B.V. ก็ได้ประกาศการทำคำเสนอซื้อหุ้นโคฟฯ เช่นเดียวกันโดยเสนอซื้อในราคาหุ้นละ 220 เพนซ์ 
ปัจจุบัน ปตท.สผ.อยู่ระหว่างการพิจารณาแนวทางและจะดำเนินการประกาศอีกครั้งตามความเหมาะสม
ทั้งนี้ มีข่าวว่า รอยัล ดัทช์ เชลล์ ตกลงซื้อบริษัท โคฟ เอนเนอจี ซึ่งเน้นสำรวจแหล่งพลังงานในโมซัมบิคด้วยราคา 1,120 ล้านปอนด์ หรือประมาณ 1,800 ล้านเหรียญสหรัฐ เป็นเงินสด โดยยอมเพิ่มสูงกว่าครั้งก่อนที่ 1,600 ล้านเหรียญสหรัฐ เพื่อเข้าถึงแหล่งก๊าซในแอฟริกาตะวันออก 
ด้านบริษัท หลักทรัพย์ เคจีไอ (ประเทศไทย) หรือ KGI ได้รับแจ้งจาก KGI Taiwan ซึ่งเป็นผู้ถือหุ้นใหญ่ของ Richpoint Company Limited ที่ถือหุ้นเคจีไอประมาณ 34.97% ว่า China Develop ment Financial Holdings (CDFH) ซึ่งเป็นบริษัทที่จดทะเบียนในตลาดหลักทรัพย์แห่งไต้หวัน ได้แสดงเจตนาที่จะทำคำเสนอซื้อหุ้นของ KGI Taiwan ในจำนวนไม่น้อยกว่า 50.1% ทำให้ KGI Taiwan เป็นบริษัทย่อยที่ถือหุ้นทั้งหมดโดย CDFH